29.9.2023
ET
Euroopa Liidu Teataja
L 242/119
59.
tunnustab pingutusi, mida kontrollikoda tegi ka 2021. aastal, et kohaneda muutuvate töötingimustega, edendada auditeerimise digiüleminekut ning tehnoloogia ja tavade ajakohastamist kogu organisatsioonis, et jätkata tõhusa avaliku sektori audititeenuse osutamist liidus; on teadlik, et selles suunas edasi liikumiseks on vaja kättesaadavaid andmeid, mille komisjon või liikmesriigid teevad nõutavas vormingus kättesaadavaks; kutsub komisjoni üles julgustama liikmesriike töötama suurema koostalitlusvõime nimel;
60.
mõistab, et COVID-19 pandeemiast tingitud piiranguid arvestades toimus kogu auditi elutsükkel ka 2021. aastal suures osas digitaalselt ning hõlmas auditite ettevalmistamist, tõendite kogumist ja ärakuulamismenetlusi ning lähetused liikmesriikidesse asendati videokõnedega, mis sisaldasid vajaduse korral kaugtõlget;
61.
tunneb heameelt oluliste verstapostide üle, mis tähistasid kontrollikoja digikeskkonda 2021. aastal, nagu uued teenused protsesside automatiseerimiseks robotite abil, mis võeti kasutusele auditimeeskondade korduva madala väärtusega töö vähendamiseks, rakendusasutuste auditi automatiseerimine, mis on osa tavapärasest auditiprotsessist, ja uhiuue pilvepõhise tõlkehaldussüsteemi rakendamine;
62.
väljendab heameelt küberturvalisuse kava lõpuleviidud rakendamise üle ajavahemikus 2018–2021 ja uue küberturvalisuse kava vastuvõtmise üle järgmiseks kolmeks aastaks (2022–2024), milles nähakse ette järkjärguline üleminek nullusaldusega arhitektuurile kooskõlas sätetega, mis esildati ettepanekus võtta vastu Euroopa Parlamendi ja nõukogu määrus, millega nähakse ette meetmed küberturvalisuse ühtlaselt kõrge taseme tagamiseks liidu institutsioonides, organites ja asutustes; märgib, et 2021. aastal ei tuvastatud ühtegi asjaomast edukat kontrollikoja vastu suunatud küberrünnet, ning hindab kõrgelt kontrollikoja ja Euroopa Liidu institutsioonide, organite ja asutuste infoturbeintsidentidega tegeleva rühma (CERT-EU) koostöö tähtsust; kutsub kontrollikoda üles pöörama küberohtudele ja infoturbele jätkuvalt suurt tähelepanu, eelkõige seetõttu, et tõsiste küberrünnete arv on viimastel aastatel märkimisväärselt suurenenud, mis teeb kõik liidu institutsioonid võimalike ründajate jaoks atraktiivseks; julgustab kontrollikoda tegema oma IT-taristu korrapäraseid riskihindamisi;
63.
märgib, et 2021. aastal oli kontrollikoda Euroopa küberturvalisuse kuu avaürituse üks korraldajatest ning kontrollikoja mitmekesisuse ja kaasamise eest vastutav ametnik koordineeris üht põhiistungit küberturvalisuse valdkonnas tegutsevaid naisi käsitleva avaürituse jaoks, kus eri taustaga naiste rühm vahetas arvamusi naiste motivatsiooni kohta lüüa kaasa küberturvalisuse ja tehnoloogia valdkonnas;
64.
märgib, et 2021. aastal otsustati tugevdada peamiselt hübriidtöö ja digiüleminekuga seotud seadmetesse ja teenustesse investeerimise eelarveridu ning lisaassigneeringuid kasutati ka kontrollikoja küberkaitsevõime tugevdamiseks, uude tõlkehaldussüsteemi ja uude sidusrühmade juhtimissüsteemi investeerimiseks ning liidu elektroonilise allkirjastamise lahenduse rakendamiseks;
65.
väljendab heameelt otsuse üle rakendada kontrollikojas põhikomponendina avatud lähtekoodiga tasuta tarkvara, näiteks Linuxit mitme IT-taristu serveri operatsioonisüsteemina, avatud lähtekoodiga tarkvara Belenios salajase hääletuse süsteemi jaoks ja avatud lähtekoodiga tarkvara Nagios kontrollikoja IT-meeskondade jaoks; märgib, et kontrollikoda kasutab avatud lähtekoodiga tarkvara NextCloud dokumentide vahetamiseks auditeeritavatega süsteemi ECAFiles raames, mis toimib kõrgeimate turvalisuse ja isikuandmete kaitse standardite kohaselt;
66.
väljendab heameelt andmetöötluslepingute rakendamise üle alati, kui andmeid töötlevad kolmandad isikud ja kontrollikoda kui vastutav töötleja tagab Euroopa Parlamendi ja nõukogu määruse (EL) 2018/1725 (3) artikli 29 järgimise ja säilitab täieliku kontrolli töötlemistoimingute üle; võtab teadmiseks süstemaatilise konsulteerimise kontrollikoja andmekaitseametnikuga andmetöötluse ning tehniliste ja korralduslike meetmetega seotud küsimustes;
(3) Euroopa Parlamendi ja nõukogu 23. oktoobri 2018. aasta määrus (EL) 2018/1725, mis käsitleb füüsiliste isikute kaitset isikuandmete töötlemisel liidu institutsioonides, organites ja asutustes ning isikuandmete vaba liikumist, ning millega tunnistatakse kehtetuks määrus (EÜ) nr 45/2001 ja otsus nr 1247/2002/EÜ (ELT L 295, 21.11.2018, lk 39).